amanoisuno/poet huggingface dataset:
奉酬韋滁州寄示 楊淩
淮揚為郡暇，坐惜流芳歇。散懷累榭風，清暑澄潭月。陪燕辭三楚，戒途綿百越。非當遠別離，雅奏何由發。
梅裏旅夕 楊淩
滄洲東望路，旅棹愴羈遊。楓浦蟬隨岸，沙汀鷗轉流。露天星上月，水國夜生秋。誰忍持相憶，南歸一葉舟。
鐘陵雪夜酬友人 楊淩
窮臘催年急，陽春怯和歌。殘燈閃壁盡，夜雪透窗多。歸路山川險，遊人夢寐過。龍洲不可泊，歲晚足驚波。
潤州水樓 楊淩
歸心不可留，雪桂一叢秋。葉雨空江月，螢飛白露洲。野蟬依獨樹，水郭帶孤樓。遙望山川路，相思萬里遊。
江上秋月 楊淩
隴雁送鄉心，羈情屬歲陰。驚秋黃葉遍，愁暮碧雲深。月色吳江上，風聲楚木林。交親幾重別，歸夢並愁侵。
閣前雙槿 楊淩
群玉開雙槿，丹榮對絳紗。含煙疑出火，隔雨怪舒霞。向晚爭辭蕊，迎朝鬥發花。非關後桃李，為欲繼年華。
小苑春望宮池柳色 楊淩
上苑閒遊早，東風柳色輕。儲胥遙掩映，池水隔微明。春至條偏弱，寒餘葉未成。和煙變濃淡，轉日異陰晴。不獨芳菲好，還因雨露榮。行人望攀折，遠翠暮愁生。
送客往睦州 楊淩
水闊盡南天，孤舟去渺然。驚秋路傍客，日暮數聲蟬。
送客之蜀 楊淩
西蜀三千里，巴南水一方。曉雲天際斷，夜月峽中長。
剡溪看花 楊淩
花落千回舞，鶯聲百囀歌。還同異方樂，不奈客愁多。
江中風 楊淩
白浪暗江中，南泠路不通。高檣帆自滿，出浦莫呼風。
詠破扇 楊淩
粉落空床棄，塵生故篋留。先來無一半，情斷不勝愁。
賈客愁 楊淩
山水路悠悠，逢灘即殢留。西江風未便，何日到荊州。
即事寄人 楊淩
中禁鳴鐘日欲高，北窗欹枕望頻搔。相思寂寞青苔合，唯有春風啼伯勞。
早春雪中 楊淩
新年雨雪少晴時，屢失尋梅看柳期。鄉信憶隨回雁早，江春寒帶故陰遲。
北行留別 楊淩
日日山川烽火頻，山河重起舊煙塵。一生孤負龍泉劍，羞把詩書問故人。
秋原野望 楊淩
客雁秋來次第逢，家書頻寄兩三封。夕陽天外雲歸盡，亂見青山無數峰。
春霽花萼樓南聞宮鶯 楊淩
祥煙瑞氣曉來輕，柳變花開共作晴。黃鳥遠啼鳷鵲觀，春風流出鳳凰城。
明妃怨 楊淩
漢國明妃去不還，馬馱弦管向陰山。匣中縱有菱花鏡，羞對單于照舊顏。
句 楊淩
南園桃李花落盡，春風寂寞搖空枝。